ΓΡΑΠΤΗ ΕΡΩΤΗΣΗ E-2509/97 υποβολή: Ernesto Caccavale (UPE) προς την Επιτροπή (22 Iουλίου 1997)

Θέμα: Πόροι KALEIDOSCOPE στον Ιταλικό Νότο

Από επίσημα στοιχεία της Επιτροπής προκύπτει ότι έχει χορηγηθεί σε πολιτιστικές οργανώσεις του Νότου της Ιταλίας ένα πάρα πολύ χαμηλό ποσοστό πόρων του προγράμματος KALEIDOSCOPE.

Επί παραδείγματι, η εκδήλωση του Festival delle Torri, που οργανώνεται στο Cava de' Tirreni, επελέγη αυτομάτως και εν συνεχεία απεκλείσθη από τις χρηματοδοτήσεις. Η δικαιολογία που προβλήθηκε επισήμως από την Επιτροπή είναι το περιορισμένο των χρηματοδοτικών πόρων.

Μπορεί να αναφέρει η Επιτροπή εάν οι πρωτοβουλίες χορού, θεάτρου και φολκλόρ ως μέσα πολιτιστικών ανταλλαγών μεταξύ των ευρωπαϊκών λαών έχουν αποκλεισθεί από την κατηγορία των πρωτοβουλιών που προβλέπονται από το πρόγραμμα KALEIDOSCOPE;

Μπορεί, επίσης, να διευκρινίσει εάν οι πόροι που χορηγούνται για την πολιτιστική ανάπτυξη πρέπει να κατευθύνονται σε χώρους που έχουν καταλλήλως αξιοποιηθεί με τη βοήθεια πολλών πρωτοβουλιών ή, αντίθετα, θα ήταν σκοπιμότερο να κατευθύνονται σε διάφορους χώρους και νέες πολιτιστικές πρωτοβουλίες, όπου είναι αισθητότερη η ανάγκη προώθησης του ευρωπαϊκού πολιτισμού;

Απάντηση του κ. Oreja εξ ονόματος της Επιτροπής (12 Σεπτεμβρίου 1997)

Επί συνόλου 198 σχεδίων που υπέβαλε κατά το οικονομικό έτος 1997 ο κύριος διοργανωτής στην Ιταλία του προγράμματος Καλειδοσκόπιο, 19 σχέδια (18, δράση Ι και 1, δράση ΙΙ) κρίθηκαν για την τελική επιλογή, συνολικού ύψους 1.019.945 ECU. Το ποσό αυτό αντιστοιχεί στο δεύτερο σημαντικότερο ποσοστό όσον αφορά τη συνολική χρηματοδότηση του προγράμματος.

Επειδή πρόκειται συγκεριμένα για το Mezzogiorno, εάν 4 μόνον προγράμματα εγκρίθηκαν μετά τη διαδικασία επιλογής, πρέπει να συγκριθεί ο αριθμός αυτός με τον αριθμό των σχεδίων που υποβλήθηκαν - 38 και προεπιλέγησαν ως ανταποκρινόμενα στα τυπικά κριτήρια - 23 για τις ίδιες αυτές περιφέρειες.

Έτσι, το ποσοστό επιλεγέντων σχεδίων σε σχέση με τα προεπιλεγέντα σχέδια για το Mezzogiorno ανέρχεται σε 17,39% ενώ είναι μόνον 12,5% για το σύνολο της Ιταλίας.

Για να συμβάλει στην βελτίωση της διάδοσης της ενημέρωσης επί του συνόλου της επικράτειας των κρατών μελών, όπου σημειώνεται πάντα λιγότερο ή περισσότερο αυτού του είδους έλλειψη ισορροπίας, η Επιτροπή πρότεινε να τεθούν σε εφαρμογή δίκτυα ενημέρωσης σε εθελοντική βάση στα κράτη μέλη. Η Ιταλία ανήκει στα κράτη μέλη που δέχθηκαν την προσφορά της Επιτροπής ως προς το θέμα αυτό.

Η απόφαση (ΕΚ) αριθ. 719/96 για την καθιέρωση του προγράμματος Καλειδοσκόπιο ((Βλ. ιδίως άρθρο 2 και το σημείο 2α) της ενέργειας Ι (περιγραφή των στόχων και των πολιτιστικών τομέων του προγράμματος) - ΕΕ L 99 της 24.4.1996. )) αναφέρει καθαρά ότι οι τομείς που απαριθμεί το Αξιότιμο Μέλος του Κοινοβουλίου δεν αποκλείονται καθόλου από το πρόγραμμα. Προηγουμένως η Επιτροπή θέλει να διευκρινίσει ότι από σύνολο 128 προγραμμάτων το 1997, 41 σχέδια αφορούσαν το θέατρο και τον χορό και 46 τη μουσική και την όπερα. Τα τελευταία αυτά σχέδια περιελάμβαναν εξάλλου 5 σχέδια για το φολκλόρ που αποτελεί μία από τις πολυάριθμες πλευρές των εκδηλώσεων αυτών.

Η Επιτροπή υπενθυμίζει τέλος ότι μεταξύ των κριτηρίων που θα ισχύσουν για την επιλογή των σχεδίων στο πλαίσιο του προγράμματος που βασίζεται στο άρθρο 128 της συνθήκης ΕΚ, κριτήρια που δημοσιεύονται στην Επίσημη Εφημερίδα ((ΕΕ C 298 της 9.10.1996. )), δεν αναφέρεται εκτός από τη καλλιτεχνική και πολιτιστική ποιότητα καμία συγκεκριμένη περιφερειακή προτεραιότητα, επειδή αυτή η διάσταση αποτελεί κυρίαρχη φροντίδα άλλων κεφαλαίων και κοινοτικών πολιτικών, ιδίως της περιφερειακής πολιτικής.